Fødevareministeriet har støttet otte nye projekter, der fremmer forbrugernes kendskab til lokale kvalitetsfødevarer og gør dem mere tilgængelige. Det nordjyske Rådet for Agroindustri er blandt modtagerne. Fødevareministeriet støtter netværksaktiviteter, der skal give nye erfaringer med at producere, markedsføre og afsætte lokale og regionale kvalitetsfødevarer. Projektet er en del af Fødevareministeriets omfattende satsning på fremme, udvikling og udbredelse af kvalitetsfødevarer under overskriften "Smag Danmark". Mere lokal kvalitet - Vi skal have flere lokale kvalitetsfødevarer helt ud til forbrugerne, så vi får sat smag på hele Danmark. Vi ved, at forbrugerne efterspørger lokale kvalitetsfødevarer, så nu gælder det om at stimulere de små producenter til at udvikle flere nye fødevarer og finde nye veje til at få dem på markedet, siger Eva Kjer Hansen. De otte nye projekter får nu tilskud på tilsammen tre mio. kroner. Tre projekter er landsdækkende. I Nordjylland får Rådet for Agroindustri 365.000 kr. De skal bruges til et netværk, der styrker samarbejdet mellem kunsthåndværkere og fødevareproducenter i landsdelen.

Opsummering:
Også penge til et nordjysk projekt